CELEX: 52011PC0678
Language: mt
Date: 2011-10-25
Title: Proposta għal DEĊIŻJONI TAL-KUNSILL li tawtorizza l-iffirmar u l-applikazzjoni provviżorja tal-parti kummerċjali (Parti IV) tal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa, u l-Amerika Ċentrali min-naħa l-oħra

|
			
		
		
		52011PC0678
		
			Proposta għal DEĊIŻJONI TAL-KUNSILL li tawtorizza l-iffirmar u l-applikazzjoni provviżorja tal-parti kummerċjali (Parti IV) tal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa, u l-Amerika Ċentrali min-naħa l-oħra /* KUMM/2011/0678 finali - 2011/0293 (NLE) */
			
				
		
		
			
			   	MEMORANDUM TA’ SPJEGAZZJONI
1.           Sfond
Il-proposta
mehmuża tikkostitwixxi l-istrument legali biex tawtorizza l-iffirmar u,
sakemm tiġi konkluża, l-applikazzjoni provviżorja tal-parti
kummerċjali (il-Part IV) tal-Ftehim li jistabbilixxi
Assoċjazzjoni bejn l-Unjoni Ewropea u l-Istati Membri tagħha, minn
naħa, u l-Amerika Ċentrali min-naħa l-oħra (minn hawn 'il
quddiem imsejjaħ "il-Ftehim"):
–                        
Il-proposta għal Deċiżjoni
tal-Kunsill dwar l-iffirmar u l-applikazzjoni provviżorja tal-parti
kummerċjali tal-Ftehim ta' Assoċjazzjoni.
Fis-Summit tal-UE
- l-Amerika Latina u l-Karibew li sar fi Vjenna fit-12 u
t-13 ta' Mejju 2006, il-Kapijiet ta' Stat u Gvern tal-Unjoni
Ewropea u ta' ċerti Repubbliki tal-Amerika Ċentrali ddeċidew li
jiftħu negozjati dwar Ftehim ta' Assoċjazzjoni bejn
iż-żewġ reġjuni, inkluż it-twaqqif ta' Ftehim ta'
Kummerċ Ħieles. In-negozjati tnedew formalment f'Ottubru 2007
wara Deċiżjoni tal-Kunsill biex jiġu awtorizzati dawn
in-negozjati f'April 2007.
Il-Panama, li
kienet segwiet in-negozjati bħala osservatur, talbet biex tissieħeb
fin-negozjati f'Jannar 2010. Din l-inklużjoni tal-Panama
ntlaqgħet formalment min-naħa tal-UE wara li d-direttivi ta'
negozjati ġew emendati mill-Kunsill fl-10 ta' Marzu 2010. 
In-negozjati
ntemmew b'suċċess f'Mejju 2010 u — wara fażi ta'
reviżjoni legali — it-test tal-ftehim ġie inizjalat
fit-22 ta' Marzu 2011. 
F'termini
tad-Djalogu Politiku, il-Ftehim jinkludi l-klawżoli politiċi kollha
bħala element essenzjali li jirrifletti l-valuri tal-UE. Fost
il-klawżoli politiċi li jsegwu diversi objettivi marbuta mal-politika
barranija, id-drittijiet tal-bniedem, id-demokrazija u l-klawżola
tal-istat tad-dritt għandhom sinifikat speċifiku u
jirrappreżentaw il-qalba tal-valuri tal-UE. Fir-rigward tal-Kooperazzjoni,
il-Kummissjoni laħqet l-objettiv li tinkludi d-dispożizzjonijiet biex
issaħħaħ il-kooperazzjoni bejn ir-reġjuni fl-oqsma kollha
ta' interess komuni, bl-għan li tikseb żvilupp soċjali u
ekonomiku aktar sostenibbli u ekwu fiż-żewġ reġjuni.
Fir-rigward
tal-parti kummerċjali tal-Ftehim, u kif stipulat fid-direttivi ta'
negozjati, il-Kummissjoni laħqet l-objettivi biex telimina t-tariffi
għoljin, tindirizza l-ostakli tekniċi għall-kummerċ,
tilliberalizza s-swieq tas-servizzi, tħares l-indikazzjonijiet
ġeografiċi importanti tal-UE (il-GIs), tiftaħ is-swieq
tal-akkwisti pubbliċi, tinkludi impenji dwar l-infurzar tal-istandards
tax-xogħol u dawk ambjentali u toffri proċeduri għas-soluzzjoni
għat-tilwim li jkunu effettivi u li ma jiħdux ħafna żmien.
B'hekk intlaħaq l-għan li mmorru lil hinn sew mill-impenji tad-WTO u
li niżguraw livell ekwu mal-kompetituri fir-reġjun. 
L-Istati Membri tal-UE ġew mgħarrfa
bil-fomm u bil-miktub dwar il-proċess tan-negozjati mal-Amerika
Ċentrali permezz tal-gruppi ta' ħidma tal-Kunsill l-AMLAT/il-COLAT u tal-Kumitat
tal-Politika Kummerċjali. Il-Parlament Ewropew kien qiegħed jiġi
wkoll mgħarraf regolarment bl-iżviluppi permezz tal-Kumitat
tal-Kummerċ Internazzjonali (l-INTA) u d-Delegazzjoni tal-PE
għall-Amerika Ċentrali. Tul il-proċess kollu, it-testi li ħarġu
min-negozjati ġew iċċirkolati liż-żewġ
istituzzjonijiet. F'Settembru 2009 ġiet ippubblikata Valutazzjoni
tal-Impatt għas-Sostenibbiltà (VIS) tal-Kummerċ li eżaminat,
b'mod indipendenti u fid-dettall, l-effetti ekonomiċi, soċjali u
ambjentali potenzjali tal-Ftehim u li dwaru s-servizzi tal-Kummissjoni taw
il-kummenti tagħhom f'Ġunju 2010. 
2.           Natura
u Kamp ta' Applikazzjoni Tal-Ftehim
L-għan ewlieni tad-Djalogu Politiku huwa
l-iżvilupp ta' sħubija politika privileġġata msejsa fuq
il-valuri, il-prinċipji u l-objettivi komuni, kif ukoll
it-tisħiħ tal-kollaborazzjoni tagħna f'kull aspett tal-interessi
tagħna, partikolarment id-drittijiet tal-bniedem, il-prevenzjoni
tal-kunflitti u t-tmexxija tajba, l-integrazzjoni reġjonali, it-tnaqqis
tal-faqar u l-ġlieda kontra l-inugwaljanza, l-iżvilupp sostenibbli.
It-tieni parti tal-Ftehim tindirizza l-Kooperazzjoni, li għandha tintwera
permezz ta' azzjonijiet konkreti f'kull aspett ta' interess komuni, inkluż
l-iżvilupp ekonomiku, il-koeżjoni soċjali, ir-riżorsi naturali,
il-kultura, il-ġustizzja u x-xjenzi.
Il-parti kummerċjali tal-Ftehim bejn l-UE
u l-Amerika Ċentrali tistabbilixxi l-kundizzjonijiet għall-operaturi
ekonomiċi tal-UE biex jisfruttaw kull vantaġġ
mill-opportunitajiet u l-komplementaritajiet li qed jixirfu bejn l-ekonomiji
rispettivi tagħhom. Lill-esportaturi tal-UE ta' prodotti
industrijali u tas-sajd, tul l-implimentazzjoni tiegħu l-Ftehim se jkun
qed jiffrankalhom il-ħlas kollu tad-dazji doganali. Il-Ftehim jissodisfa
l-kriterji fl-artikolu XXIV tal-GATT (biex jiġu eliminati d-dazji u
regolamenti restrittivi oħra tal-kummerċ fir-rigward ta'
sostanzjalment il-kummerċ kollu bejn il-partijiet. Barra minn hekk, dan se
jnaqqas il-kamp ta' applikazzjoni għall-Amerika Ċentrali biex
taddotta ostakli non-tariffarji f'oqsma importanti, pereżempju fil-qasam
tar-rekwiżiti ta' tikkettar għat-tessuti. L-Amerika Ċentrali se
tibbenefika minn aċċess ġdid sostanzjali għas-suq tal-UE
b'mod partikolari għall-esportazzjonijiet agrikoli ewlenin tagħha:
il-banana, iz-zokkor, iċ-ċanga u r-rum filwaqt li l-UE se tagħti
kopertura 100 % mingħajr dazju għall-prodotti industrijali u
tas-sajd li joriġinaw fl-Amerika Ċentrali, malli jidħol
fis-seħħ il-Ftehim. 
Fejn għandhom x'jaqsmu s-servizzi u
l-istabbiliment, l-impenji miksuba mir-Repubbliki tal-Amerika Ċentrali
jmorru lil hinn mill-impenji tagħhom skont il-GATS (Ftehim Ġenerali
dwar il-Kummerċ fis-Servizzi) u jaqblu mal-interessi ewlenin tal-UE
f'setturi rilevanti (partikolarment fis-servizzi tat-telekomunikazzjonijiet,
fis-servizzi ambjentali u fis-servizzi marittimi kif ukoll f'servizzi oħra
tat-trasport) filwaqt li jirrispettaw is-sensittivitajiet tal-UE,
pereżempju f'termini ta' preżenza temporanja ta' persuni
fiżiċi għal finijiet ta' negozju (il-mode 4). Fir-rigward
ta' ċerti setturi, l-impenji offruti mir-Repubbliki tal-Amerika
Ċentrali jilħqu parità effettiva ma' ftehimiet oħra
konklużi mill-Amerika Ċentrali, bħall-CAFTA jew saħansitra
jmorru lil hinn f'oqsma bħall-aċċess għas-suq fis-setturi
mhux tas-servizzi jew tas-servizzi tat-trasport marittimu. Fir-rigward
tal-akkwisti, il-ftehimiet konklużi mal-Amerika Ċentrali jipprovdu
aċċess importanti kemm fil-livell ta' gvern ċentrali kif ukoll
taħt dan il-livell (inkluż pereżempju akkwisti marbuta mal-Kanal
tal-Panama). 
Barra minn hekk, il-Ftehim jistabbilixxi wkoll
sett ta' dixxiplini li jmorru lil hinn minn dawk miftiehma fil-qafas
multilaterali, partikolarment dwar il-proprjetà intellettwali (eż.
il-protezzjoni ta' 224 indikazzjoni ġeografika tal-UE, il-kjarifika
tal-kundizzjonijiet tal-protezzjoni tad-dejta); l-iżvilupp sostenibbli
(il-Ftehim huwa ekwivalenti għal GSP+ jew ogħla dwar kwistjonijiet
tax-xogħol u dawk ambjentali u jinkludi impenji speċifiċi dwar
is-sajd sostenibbli); kompetizzjoni (id-dixxiplina fuq il-monopolji - obbligi
ta' trasparenza fuq is-sussidji); ostakli tekniċi għall-kummerċ
(is-sorveljanza tas-suq, it-trasparenza fil-proċeduri ta' regolazzjoni u
d-dixxiplina fuq l-ittikkettar u l-immarkar), Miżuri Sanitarji u
Fitosanitarji (miżuri WTO+ dwar il-benessri tal-annimali,
ir-reġjonalizzazzjoni, l-approvazzjoni tal-istabbilimenti
tal-esportazzjoni, l-ispezzjonijiet fuq il-post, il-kontroll fuq
l-importazzjoni) fost l-oħrajn. 
Fl-aħħar nett, il-Ftehim
jistabbilixxi qafas istituzzjonali effettiv għall-implimentazzjoni
tiegħu inkluż kemm Kunsill ta' Assoċjazzjoni kif ukoll Kumitat
ta' Assoċjazzjoni sostnut b'għadd ta' Sottokumitati biex jitwettqu
ħidma u konsultazzjonijiet dwar l-oqsma koperti fil-parti kummerċjali
tal-Ftehim u jkun hemm mekkaniżmu ta' soluzzjoni għat-tilwim
bilaterali. 
B'mod ġenerali, il-Ftehim se jġib
miegħu u jippromwovi – lil hinn mir-regoli tad-WTO - politiki ta'
ftuħ u rispett lejn ir-regoli u l-aqwa prassi maqbula internazzjonalment
fil-livell domestiku filwaqt li jiġi garantit ambjent trasparenti, mhux
diskriminatorju u prevedibbli għall-operaturi u l-investituri tal-UE
fir-reġjun. 
Billi l-Istati Membri tal-Unjoni Ewropea se
jieħdu sehem ukoll f'dan il-Ftehim minħabba ċerti impenji
fil-Protokoll dwar il-Kooperazzjoni Kulturali, dan irid jiġi ratifikat
minnhom skont il-proċeduri interni tagħhom. Dan jista' jieħu
perjodu ta' żmien konsiderevoli. Sabiex tiġi żgurata
l-applikazzjoni immedjata tal-parti kummerċjali tal-Ftehim sakemm
jiġi ratifikat kompletament mill-Istati Membri, il-Kummissjoni għalhekk
tipproponi biex tkun applikata provviżorjament il-parti kummerċjali.
Fid-dawl tas-sinifikat tal-Ftehim, il-Kummissjoni tqis li l-Kunsill għandu
jibgħat in-notifiki msemmija fl-Artikolu 353.2, 353.3 u 353.4 biss
wara li jkun għadda ċertu żmien biex il-Parlament Ewropew ikun
jista' jesprimi l-fehmiet tiegħu dwar il-Ftehim. Il-Kummissjoni hija lesta
li taħdem mal-Kunsill u mal-Parlament Ewropew sabiex il-parti
kummerċjali tal-Ftehim tkun tista' tiġi applikata provviżorjament
fl-2012. 
3.         Proċeduri
Sakemm jidħol fis-seħħ,
il-Ftehim jipprevedi l-applikazzjoni provviżorja tal-parti
kummerċjali tiegħu.
Il-Kummissjoni qieset ir-riżultati
tan-negozjati bħala sodisfaċenti u qed titlob lill-Kunsill:
–                        
biex jawtorizza l-iffirmar, f'isem l-Unjoni
Ewropea, tal-Ftehim bejn l-UE u l-Istati Membri tagħha minn naħa, u
l-Amerika Ċentrali min-naħa l-oħra;
–                        
biex japprova l-applikazzjoni provviżorja
tal-parti kummerċjali tal-Ftehim sakemm dan jidħol
fis-seħħ.
2011/0293 (NLE)
Proposta għal
DEĊIŻJONI TAL-KUNSILL
li tawtorizza l-iffirmar u l-applikazzjoni
provviżorja tal-parti kummerċjali (Parti IV) tal-Ftehim li
jistabbilixxi Assoċjazzjoni bejn l-Unjoni Ewropea u l-Istati Membri
tagħha, minn naħa, u l-Amerika Ċentrali min-naħa
l-oħra
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 217
flimkien mal-Artikolu 218(5) tiegħu,
Wara li kkunsidra l-proposta mill-Kummissjoni
Ewropea[1],
Billi:
(1)       F'April 2007 l-Kunsill
awtorizza lill-Kummissjoni biex tinnegozja Ftehim ta' Assoċjazzjoni f'isem
l-Unjoni Ewropea mal-Amerika Ċentrali. Id-direttivi ta' negozjati ġew
emendati fl-10 ta' Marzu 2010 biex jinkludu l-Panama
fil-proċess ta' nnegozjar. 
(2)       Dawn in-negozjati ġew
konklużi fl-okkażjoni tas-Summit tal-UE - l-Amerika Latina u
l-Karibew f'Madrid f'Mejju 2010 u l-Ftehim li jistabbilixxi
Assoċjazzjoni bejn l-Unjoni Ewropea u l-Istati Membri tagħha minn
naħa, u l-Amerika Ċentrali min-naħa l-oħra (minn hawn 'il
quddiem jissejjaħ "il-Ftehim") ġie inizjalat
fit-22 ta' Marzu 2011.
(3)       L-Artikolu 353(4)
tal-Ftehim jipprevedi l-applikazzjoni provviżorja tal-Parti IV tiegħu
dwar kwistjonijiet kummerċjali. 
(4)       Il-Ftehim għandu
jiġi ffirmat f'isem l-Unjoni Ewropea u applikat fuq bażi
provviżorja, sakemm jitlestew il-proċeduri
għall-konklużjoni tiegħu.
(5)       Skont l-Artikolu 218(7)
tat-Trattat, ikun xieraq li l-Kunsill jawtorizza lill-Kummissjoni biex tapprova
l-modifiki fil-lista ta' indikazzjonijiet ġeografiċi li ġew
rakkomandati mis-Sottokumitat dwar il-Proprjetà Intellettwali lill-Kumitat ta'
Assoċjazzjoni għall-approvazzjoni mill-Kunsill ta' Assoċjazzjoni
skont l-Artikoli 247 u 274.2(a) tal-Ftehim.
(6)       Skont l-Artikolu 356
tal-Ftehim ikun xieraq li jiġi ċċarat li l-Ftehim ma
għandux jiġi interpretat bħala wieħed li jagħti xi
drittijiet jew li jimponi xi obbligi li jistgħu jitqajmu direttament
fil-qrati u t-tribunali tal-Unjoni jew tal-Istati Membri.
ADOTTA DIN ID-DEĊIŻJONI: 
Artikolu 1
L-iffirmar
tal-Ftehim Kummerċjali bejn l-Unjoni Ewropea u l-Istati Membri tagħha
minn naħa, u l-Amerika Ċentrali min-naħa l-oħra, huwa b'dan
approvat f'isem l-Unjoni Ewropea, suġġett għall-konklużjoni
tal-imsemmi ftehim.
It-test tal-Ftehim jinsab mehmuż ma' din
id-Deċiżjoni.
Artikolu 2
Is-Segretarjat Ġenerali tal-Kunsill
għandu jistabbilixxi l-istrument ta' setgħat sħaħ ta'
ffirmar tal-Ftehim suġġett għall-konklużjoni tiegħu għall-persuna
jew il-persuni indikati min-negozjatur tal-Ftehim u mill-Istat Membru li jkollu
l-Presidenza tal-Kunsill. 
Artikolu 3
Il-Parti IV tal-Ftehim għandha tiġi
applikata fuq bażi provviżorja mill-Unjoni Ewropea skont l-Artikolu 353 (4)
tal-Ftehim, sakemm dan jidħol fis-seħħ. 
Id-data minn meta l-Parti IV tal-Ftehim
se tiġi applikata provviżorjament se tiġi ppubblikata f'Il-Ġurnal
Uffiċjali tal-Unjoni Ewropea mis-Segretarjat Ġenerali
tal-Kunsill.
Artikolu 4
Għall-finijiet tal-Artikolu 247
tal-Ftehim, il-modifiki tal-Ftehim permezz tad-deċiżjonijiet
tal-Kunsill ta' Assoċjazzjoni, kif propost mis-Sottokumitat dwar
il-Proprjetà Intellettwali fuq l-Indikazzjonijiet Ġeografiċi,
għandhom jiġu approvati mill-Kummissjoni f'isem l-Unjoni Ewropea.
Meta l-partijiet interessati ma jistgħux jilħqu ftehim wara li jsiru
oġġezzjonijiet marbuta mal-Indikazzjonijiet Ġeografiċi,
il-Kummissjoni għandha tadotta pożizzjoni fuq il-bażi
tal-proċedura stabbilita fl-Artikolu 15(2) tar-Regolament tal-Kunsill
(KE) Nru 510/2006 tal-20 ta’ Marzu 2006 dwar il-protezzjoni
tal-indikazzjonijiet ġeografiċi u d-denominazzjonijiet
tal-oriġini għall-prodotti agrikoli u l-oġġetti tal-ikel[2]. 
Artikolu 5
Isem protett skont l-Anness XVIII
"Lista ta' Indikazzjonijiet Ġeografiċi" tal-Ftehim jista'
jintuża minn kwalunkwe operatur li jikkummerċjalizza prodotti
agrikoli, oġġetti tal-ikel, inbejjed, inbejjed u spirti
aromatiċi li jikkonformaw mal-ispeċifikazzjoni korrispondenti.
L-Istati Membri u l-istituzzjonijiet
tal-Unjoni Ewropea għandhom jinfurzaw il-protezzjoni stipulata
fl-Artikolu 246 tal-Ftehim, inkluż fuq talba ta' parti interessata.
Artikolu 6
Id-dispożizzjoni applikabbli bl-għan
li jiġu adottati r-regoli ta' implimentazzjoni meħtieġa
għall-applikazzjoni tar-regoli inklużi fl-Appendiċi 2A tal-Anness II
"Dwar il-Kunċett ta' 'Prodotti Oriġinarji' u Metodi ta'
Kooperazzjoni Amministrattiva" u l-Appendiċi 2 tal-Anness I
"Tneħħija tad-dazji doganali" tal-Ftehim, hija
l-Artikolu 247a tar-Regolament tal-Kunsill (KEE) Nru 2913/92
tat-12 ta' Ottubru 1992 li jwaqqaf il-Kodiċi Doganali
tal-Komunità[3].
Artikolu 7
Il-Ftehim ma għandux jiġi
interpretat bħala wieħed li jagħti xi drittijiet jew li jimponi
xi obbligi li jistgħu jitqajmu direttament fil-qrati u t-tribunali
tal-Unjoni jew tal-Istati Membri
Artikolu 8
Din id-Deċiżjoni għandha
tidħol fis-seħħ fil-jum tal-adozzjoni tagħha.
Magħmul fi Brussell, […]
                                                                       Għall-Kunsill
                                                                       Il-President
DIKJARAZZJONI FINANZJARJA
LEĠIŻLATTIVA GĦAL PROPOSTI LI GĦANDHOM IMPATT FUQ
IL-BAĠIT ESKLUŻIVAMENT LIMITAT GĦAD-DĦUL
1.           ISEM IL-PROPOSTA
ID-DEĊIŻJONI TAL-KUNSILL dwar l-iffirmar
u l-applikazzjoni provviżorja tal-Ftehim li jistabbilixxi
Assoċjazzjoni bejn l-Unjoni Ewropea u l-Istati Membri tagħha, minn
naħa, u l-Amerika Ċentrali min-naħa l-oħra.
2.           INTESTATURI TAL-BAĠIT:
Kapitolu u Artikolu: 12 0
Ammont ibbaġitjat għal tmiem il-perjodu
ta' implimentazzjoni
3.           IMPATT FINANZJARJU 
¨      Il-proposta ma għandha l-ebda implikazzjoni finanzjarja
x     Il-proposta ma għandha l-ebda impatt finanzjarju fuq in-nefqa
iżda għandha impatt finanzjarju fuq id-dħul – l-effett huwa kif
ġej:
(EUR miljuni sa punt deċimali
wieħed)
   ||   || 
 Intestatura tal-baġit || Dħul[4] || Perjodu ta' 12-il xahar li jibda minn jj/xx/ssss || [Sena n] 
 Artikolu …   || Impatt fuq ir-riżorsi proprji ||   ||   178.4 
 Artikolu …   || Impatt fuq ir-riżorsi proprji ||   ||   
 Is-sitwazzjoni wara l-azzjoni 
   || [n+1] || [n+2] || [n+3] || [n+4] || [n+5] 
 Artikolu …   ||   ||   ||   ||   ||   
 Artikolu …   ||   ||   ||   ||   ||   
4.           MIŻURI KONTRA L-FRODI
Il-leġiżlazzjoni doganali tal-UE hi
maħsuba biex tiżgura l-applikazzjoni korretta tal-miżuri
doganali kollha tal-UE inklużi l-preferenzi tariffarji stabbiliti
fil-parti kummerċjali ta' dan il-Ftehim, li jinkludi wkoll id-dispożizzjonijiet
neċessarji dwar l-applikazzjoni tar-regoli preferenzjali tal-oriġini
u tal-kooperazzjoni amministrattiva (l-Anness II), l-assistenza
fit-talbiet għall-għajnuna (l-Anness III), u l-possibbiltà, wara
l-konsultazzjonijiet, tal-irtirar temporanju tal-preferenzi tat-tariffi fil-każ
ta' frodi u irregolaritajiet li jinvolvu trattament preferenzjali
(l-Anness IV).
5.           RIMARKI OĦRAJN
Din l-istima hija bbażata fuq il-medja ta'
importazzjonijiet għall-perjodu 2007-2009 u tirrappreżenta
t-telf annwali mid-dħul minħabba: 1/ l-implimentazzjoni
sħiħa tal-preferenzi tariffarji negozjati tal-Ftehim, jiġifieri:
10 snin wara li jidħol fis-seħħ u 2/ il-livelli inizjali
tal-kwoti tar-rati tariffarji konċessi. Tul is-snin preċedenti,
it-telf fid-dħul se jkun inferjuri anki meta tiġi kkunsidrata l-probabbiltà
ta' żieda fl-importazzjonijiet ta' prodotti li d-dazji fuqhom se jitnaqqsu
fi stadji, u li dan se jkun qed jikkumpensa, parzjalment, għat-telf.
[1]               ĠU C , , p. .
[2]               ĠU L 93, 31.3.2006, p. 12.
[3]               ĠU L 302, 19.10.1992, p. 1.
[4]               F'dak li
għandu x'jaqsam ma' riżorsi proprji tradizzjonali (dazji agrikoli,
imposti fuq iz-zokkor, dazji doganali) iċ-ċifri indikati
jeħtiġilhom ikunu somom netti, jiġifieri somom grossi wara
t-tneħħija ta' 25% tal-ispejjeż tal-ġbir